ЩIыIэри, ятIэри, хьэрхуэрэгъури къапэщIэтами…
«Спартак-Налшык» (Налшык) — «СКА-Энергия» (Хабаровск) — 1:0 (0:0). Налшык. «Спартак» стадион. Гъатхэпэм и 18-м. ЦIыху 1700-рэ еплъащ.
Судьяхэр: Костевич (Курск), Воронцов, Глот (тIури Ярославль щыщщ).
«Спартак-Налшык»: Коченков, Засеев, Овсиенкэ, Тимошин, Багаев, Буйтрагэ (Коронов, 84), Чеботару, Концедалов, Руа Карлос (Сирадзе, 76), Аверьянов, Медведев (Болэ, 90).
«СКА-Энергия»: Солосин, Салуквадзе, Наваловский, Голяткин, Соловей, Кренделев (Радченкэ, 69), Григалашвили (Трусевич, 72), Ерохин, Мурнин (Ходжавэ, 60), Марцваладзе (Никифоров, 81), Луценкэ.
Топыр дигъэкIащ Медведевым, 52 (1:0).
Дагъуэ хуащIащ Голяткиным, Ерохиным, Чеботару, Болэм.
«Спартак-Налшыкым» и гъуащхьауэ Буйтрагэ йобгъэрыкIуэ. Премьер-лигэм зыгъэзэжыну пасэу зыгъэIуа «Спартак-Налшыкым» ар уи фIэщ зыщI зы лъэбакъуи иджыри къэс ичатэкъым. Ди гупыр зыгъэлъэщыну щIымахуэм кърагъэблэгъахэри зыми ямыцIыху икIи мыпсыхьа хамэ щIалэщIэхэрщ (Тимошин, Галин, Зинович…) е зи къару илъыгъуэр икIахэрщ (Медведев, Аверьянов). Абы щыгъуэми ди щIыпIэм къыщалъхуахэр нэхъ мащIэжрэщ утыку къызэрырагъэхьэр. А псоми Къэбэрдей-Балъкъэрым топджэгум щыдихьэххэр егъэпIейтей. Апхуэдэу щыт пэтми, ди республикэм и щIыхьыр къэралпсо утыку щызыхъумэ гупым я къару къызэрихькIэ, ахэр дощI икIи ехъулIэныгъэ инхэр яIэну щIохъуэпс. АбыкIэ щапхъэщ вэсэпшыхь Налшык и «Спартак» стадионым щекIуэкIа зэIущIэр.
Мы гъэм гъатхэр пасэу къызэрыкIуам хущIегъуэжа хуэдэ, дунейм и щытыкIэм зэуэзэпсу зихъуэжащ икIи иужьрей махуэхэм щIыIэм зыкъызэкъуихащ. Ди щIалэхэр япэ дивизионым щыпашэхэм ящыщ зы «СКА-Энергия»-р къыщригъэблэгъэнум ирихьэлIэу Налшык уэсым щIигъэнат. Абы къыхэкIыу «Спартак» стадионым и лэжьакIуэхэм къару куэд трагъэкIуэдэн хуей хъуащ джэгупIэ губгъуэр зэIущIэм хуэфэщэну хуагъэхьэзырын папщIэ. Гуапэщ абыхэм ар къазэрехъулIар, ауэ зэман кIыхькIэ уэшхрэ уэсрэ зытеса щIыпIэр, дауи, фIы дыдэу пхужыIэнутэкъым.
Арати, премьер-лигэм зыгъэзэжыну хущIэкъу «Спартак-Налшыкымрэ» абы хуэпабгъэ «СКА-Энергия»-мрэ я футболистхэр джэгупIэ губгъуэм къихьащ, щIыIэри, ятIэри, хьэрхуэрэгъури ирагъэкIуэту текIуэныгъэр зыIэрагъэхьэну щIэхъуэпсу. Ещанэ увыпIэм зыщызыгъэбыда хабаровскдэсхэр иджыри мащIэу къикIуэт хъунуми, ди щIалэхэм апхуэдэ Iэмал яIэтэкъым — абыхэм мы зэIущIэм очкоищыр щызыIэщIагъэкIыныр зыкIи къемызэгът. Ар быдэу пхыкIауэ «Спартак-Налшыкыр» къихьащ.
Япэ дакъикъэхэм щегъэжьауэ налшыкдэсхэр къару лъэщкIэ ебгъэрыкIуащ. Джэгум щIадза къудейуэ арат абыхэм я хьэрхуэрэгъур хуабжьу щагъэпIейтеям — ди щIалэхэм ящыщ зыр зэуа топыр хьэщIэхэм я гъуащхьэтетым ерагъыу угловойм игъэкIуащ. АдэкIи «Спартак-Налшыкым» и тепщэныгъэр инт. Абы и ебгъэрыкIуэныгъэхэм ящыщ зым ехъулIэныгъэр къахуихьыным зымащIэ дыдэщ иIэжар. АрщхьэкIэ топыр «СКА-Энергия»-м и гъуэм и штангэм техуащ.
Загъэпсэхуу къихьэжа иужькIэ налшыкдэсхэр нэхъ гуащIэж хъуащ. Абыхэм я ебгъэрыкIуэныгъэ лъэщхэр хьэщIэхэм яхузэтеIыгъэжыххэтэкъым икIи 52-нэ дакъикъэм Буйтрагэ Iэзэу кърита топыр Медведевым хабаровскдэсхэм яхудигъэкIащ.
Япэ зэрищам «Спартак-Налшыкыр» игъэбэлэрыгъакъым. Ар адэкIи ебгъэрыкIуэрт. Ауэ иджы хьэщIэхэми ар я къалэнт. Абы джэгур нэхъ удэзыхьэхыж ищIащ. Хьэлэмэтращи, «СКА-Энергия»-м и футболистхэр апхуэдизу Iэзэти, зэуа топхэр псори ди гъуэм хуэзэт. Ар узыгъэпIейтейт икIи зэIущIэм и иужь дыдэ дакъикъэм текIуэныгъэр абы тIэщIигъэкI пэтащ. Ди насыпти, топыр Коченковыр зыдэт гъуэм и штангэм техуащ.
СыхьэтитIым нэблагъэкIэ щIыIэм зэригъэундэрэщ- хъуар ящыгъупщэжауэ стадионым къекIуэлIахэр мы гъэм япэу «Спартак-Налшыкым» къахуихьа текIуэныгъэм щыгуфIыкIырт. КъагурыIуэрт абы бэнэныгъэм адэкIи пащэну ди щIалэхэм Iэмал хъарзынэ къазэрыритыр. Абы щыгъуэми куэд дыдэ щызэхэкIынущ зэкIэлъхьэужьу Шыпш Тимур и гъэсэнхэм Санкт-Петербургрэ Мэзкуурэ иджы щрагъэкIуэкIыну зэIущIэхэм. Я очко бжыгъэм хагъэхъуауэ къагъэзэжмэ, бэкIэ уащыгугъ хъунущ. Армырамэ…
Япэ дивизионым щекIуэкI зэхьэзэхуэм и тепщэныгъэр щигъэбыдащ Томск и «Томь»-м. Вэсэпшыхь абы и стадионым 4:3-уэ щыхигъэщIащ Нижнекамск и «Нефтехимик»-р. МащIэу зыкъытщIигъэкъуащ Ярославль и «Шинник»-м. Волгоград щыIэу ди хьэрхуэрэгъу нэхъыщхьэхэм ящыщ зы «Ротор»-м абы очкоитI фIигъэкIуэдащ икIи дылъэщIигъэхьэжащ. ЗэIущIэр зэрытемыгъэкIуауэ, 0:0-у, иухащ. Ди жагъуэ зэрыхъущи, «Балтика»-м 2:0-у Калининград щыхигъэщIащ Санкт-Петербург и «Петротрест»-р икIи зэкIэ ди япэ къинащ.
«Торпедо» — «Металлург-Кузбасс», «Волгарь» — «Енисей», «Салют» — «Урал», «Химки» — «Уфа» адрей зэIущIэхэр щекIуэкIар дыгъуэпшыхьщ.
Аращи, къыкIэлъыкIуэ джэгугъуэр ди щIалэхэм Санкт-Петербург гъатхэпэм и 25-м «Петротрест»-м щыдрагъэкIуэкIынущ. Зыщыщ къэралхэм я командэ къыхэхам я зэIущIэхэм ирагъэблэгъа Джудович Миодраг (Черногорие), Чеботару Евгений (Молдовэ), Болэ Руслан (Урысей Федерацэм и щIалэгъуалэ гуп) сымэ абы зэрыхэмытынум «Спартак-Налшыкым» и къарур нэхъ мащIэ зэрищIынум шэч хэлъкъым, ауэ адрей къэнахэри текIуэныгъэм ерыщу щIэбэныфыну дыщыгугъынщ.
Жыласэ Заурбэч.
ЗэIущIэ нэужьым
Дараселия Георгий, «СКА-Энергия»-м и тренер нэхъыщхьэ:
Дызэрыджэгуар ягу ирихьын хуейщ
Дараселия Георгий
— Дунейм и щытыкIэм емылъытауэ, нобэ дыкъызэрыхьа губгъуэр хъарзынэт. Дызэрыджэгуа щIыкIэри топджэгум дихьэххэм ягу ирихьын хуейщ — лъэныкъуитIми я къару псори абы халъхьащ. Япэу топ дэзыгъэкIыр зэрытекIуэнур гурыIуэгъуэт. Ар хэгъэрейхэм къайхъулIащ.
Топыр къытхудэзыгъэкIа Медведевыр зэрылъэрызе-хьэм дыщыгъуазэт, ауэ ар ихъумэну дэ зыми щхьэхуэу пщэрылъ щытщIакъым — иджы апхуэдэу зыри джэгужыр-къым. Дэ жыжьэу дыщыту нэхъыбэрэ гъуэм деуэм нэхъ къэтщтащ икIи абы ехъулIэныгъэ къытхуихьыным зымащIэщ иIэжар.
Шыпш Тимур, «Спартак-Налшыкым» и тренер нэхъыщхьэ: ФIыщIэ яхузощI
Шыпш Тимур
— Джэгур хуабжьу хьэлъащ. Дунейм и щытыкIэм къищынэмыщIауэ, дэ дыпэщIэтын хуей хъуащ япэ дивизионым щынэхъ лъэщ командэхэм ящыщ зым. СрогуфIэ ар хъарзынэу къызэрыдэхъулIам. Дэ къытхукъуэкIа Iэмалыр къэдгъэсэбэпащ, хьэрхуэрэгъум ар хузэфIэкIакъым.
Пэжщ, ди джэгукIэр адэкIи едгъэфIэкIуэн хуейщ икIи абы и лъэныкъуэкIэ долажьэ. Нобэрей зэIущIэм къигъэлъэгъуащ дэ гуп хъарзынэ къызэрызэдгъэпэщар икIи абы куэдкIэ ущыгугъ зэрыхъунур.
Щхьэхуэу фIыщIэ яхуэсщIыну сыхуейт стадионым и лэжьакIуэхэм. Зэман кIэщIым къриубыдэу абыхэм джэгупIэ губ- гъуэр хъарзынэу тхуагъэхьэзыращ.
Хьэтау Ислъам.
